b"\n_START_ARTICLE_\nModesty Blaise\n_START_PARAGRAPH_\nModesty Blaise er hovedpersonen i en tegneserie og en romanserie med samme navn. Serien ble skapt av Peter O'Donnell (manusforfatter) og Jim Holdaway (tegner) i 1962. Serien ble avsluttet i 2001._NEWLINE_B\xc3\xb8kene i romanserien ble utgitt samlet p\xc3\xa5 norsk p\xc3\xa5 1990-tallet. Tidligere var enkelte av romanene oversatt som enkeltst\xc3\xa5ende utgivelser._NEWLINE_Tegneseriene f\xc3\xb8lger eventyrene til Modesty Blaise, en ung kvinne med kriminell fortid og hennes partner Willie Garvin. Modesty er en actionheltinne med mange talenter. Hun er kunnskapsrik og sv\xc3\xa6rt intelligent, snakker flere spr\xc3\xa5k flytende og behersker en lang rekke kampsporter. I periodene mellom hennes actioneventyr lever hun et glamor\xc3\xb8st liv preget av rikdom, reiser og menn._NEWLINE_Avistegneserien Modesty Blaise hadde verdenspremiere i Londonavisen Evening Standard 13. mai 1963 med tegneseriestripen \xc2\xabLa Machine\xc2\xbb. Det har blitt laget film basert p\xc3\xa5 tegneseriene i 1966, 1982, og 2003. Ideen til serien oppsto i 1962 da tegneserieredakt\xc3\xb8ren i Beaverbrookavisenes tegneserieredaksjon ba forfatteren Peter O'Donnell komme med en ide til en ny avistegneserie._NEWLINE_Tegneseriene kjennetegnes av historier basert p\xc3\xa5 grundige forundes\xc3\xb8kelser fra manusforfatteren og detaljerte milj\xc3\xb8beskrivelser, for eksempel av Modestys velinnredede leilighet, n\xc3\xb8yaktige bilder av London eller av gyminstituttet der Willie og Modesty trener.\n_START_SECTION_\nBakgrunn\n_START_PARAGRAPH_\nI 1945 r\xc3\xb8mmer en navnl\xc3\xb8s jente fra en fengselsleir Karylos i etterkrigspregede Hellas. Hun husker ingenting fra forhistorien sin. Hun har vandret gjennom Tyrkia og Iran. Gjennom \xc3\xa5rene p\xc3\xa5 vandring blir hun en mester i overlevelseskunst. Hun arbeider, tigger eller stjeler for \xc3\xa5 overleve. I en flyktningleir blir hun venn med en gammel professor. Han gir henne navnet Modesty. Sammen vandrer de i fire \xc3\xa5r gjennom Midt\xc3\xb8sten. Professoren underviser og deler sine store kunnskaper med henne. Modesty velger sitt eget etternavn Blaise etter l\xc3\xa6remesteren til trollmannen Merlin fra historien om Kong Arthur og ridderne av det runde bord. Professoren d\xc3\xb8r._NEWLINE_Etterhvert tar Modesty ledelsen over en kriminell bande i Tanger. I l\xc3\xb8pet av to \xc3\xa5r utvikles banden til \xc2\xabNettverket\xc2\xbb (\xc2\xabThe Network\xc2\xbb). Nettverket driver ulike kriminelle aktiviteter, men aldri med narkotika eller utpressing. I Saigon oppdager Modesty Willie Garvin under en Thai-boksekamp. En uke senere kj\xc3\xb8per hun han ut av et fengsel. Under Modestys kyndige veiledning utvikler Willie seg til \xc3\xa5 kunne bli hennes h\xc3\xb8yre h\xc3\xa5nd. Willie er en kraftig og godlynt mann med cockney-aksent. Forholdet deres er basert p\xc3\xa5 gjensidig respekt og felles interesser. De utvikler aldri et kj\xc3\xa6rlighetsforhold av frykt for at det kan \xc3\xb8delegge det spesielle b\xc3\xa5ndet mellom dem. Han kaller henne \xc2\xabprinsesse\xc2\xbb._NEWLINE_Modesty forlater etterhvert Nettverket og flytter til England. Willie Garwin f\xc3\xb8lger med. De er n\xc3\xa5 rike nok til \xc3\xa5 leve resten av livet uten arbeid. Modesty kj\xc3\xb8per en toppleilighet med utsikt over Hyde Park i London, mens Willie kj\xc3\xb8per en gammel pub ved Themsen, The Treadmill. Men livet blant Englands rike mennesker kjeder dem, og de godtar et oppdrag fra Sir Gerald Terrant fra den britiske etterretningstjenesten MI6. Dette er i realiteten starten p\xc3\xa5 Willie og Modestys mange eventyr._NEWLINE_Mange av historiene er basert p\xc3\xa5 situasjoner Modesty og Willie havner i som f\xc3\xb8lge av kontakten deres med Tarrant. Men de hjelper ogs\xc3\xa5 bekjente eller ukjente p\xc3\xa5 egent initiativ p\xc3\xa5 eksotiske steder i alle verdenshj\xc3\xb8rner dersom saken er viktig og i tr\xc3\xa5d med deres egne overbevisninger. Modesty og Willie n\xc3\xb8ler ikke med \xc3\xa5 drepe n\xc3\xa5r de m\xc3\xb8ter onde typer, men de unng\xc3\xa5r d\xc3\xb8delig voldsbruk s\xc3\xa5 langt de mener er forsvarlig. Modestys favorittv\xc3\xa5pen er en kongo hun har gjemt i h\xc3\xa5ret. Hun er ogs\xc3\xa5 en dyktig skytter, b\xc3\xa5de med pistol og pil og bue._NEWLINE_Modesty og Willies alder endres ikke gjennom \xc3\xa5rene. Modesty omtales som \xc3\xa5 v\xc3\xa6re i slutten av 20-\xc3\xa5rene, mens Willie er noen \xc3\xa5r eldre.\n_START_SECTION_\nTegneseriestripene\n_START_PARAGRAPH_\nModesty Blaise debuterer i Londonavisen Evening Standard 13. mai 1963. I 1970 d\xc3\xb8de tegner Jim Holdaway plutselig. Man finner en ny tegner, spanjolen Enrique Badia Romero. Romero tegner Modesty fram til 1979 da han slutter for \xc3\xa5 konsentrere seg om en egen tegneserie (\xc2\xabAxa\xc2\xbb). Etter han f\xc3\xb8lger noen korte fors\xc3\xb8k av John Burns og Patrick Wright, f\xc3\xb8r Neville Colvin tegner serien til 1986. Da tar Romero over igjen og fortsetter fram til seriens avslutning._NEWLINE_Den f\xc3\xb8rste Modesty-episoden heter \xc2\xabLa Machine\xc2\xbb. I 1966 kommer episoden \xc2\xabDe f\xc3\xb8rste \xc3\xa5r\xc2\xbb som forteller bakgrunnen til Modesty Blaise. Det er i hovedsak her man blir kjent med hennes oppvekst som flyktning. Evening Standard stanset med Modesty Blaise 11. april 2001, men startet opp igjen 1. desember 2008 med historien \xc2\xabLa Machine\xc2\xbb. Totalt har det blitt produsert 96 tegneserieepisoder med Modesty Blaise."